L-Awditur Ġenerali dwar kwistjonijiet relatati mal-konċessjoni mogħtija lil Vitals Global Healthcare mill-Gvern
Imtella' Lulju 28, 2020 - Aġġornata 28 Ta' Lulju, 2020 7:51pm L-Awditur Ġenerali Charles Deguara qal li wara li analizza l-memordanum ta' qbil bejn il-Gvern u l-iżvilupaturi u l-operaturi għall-bini ta' kumpless mediku f'Għawdex, ikkonferma l-konklużjonijiet kollha milħuqa fir-rapport inizjali. L-Awditur qal li s-similaritajiet li hemm bejn l-investituri fil-memorandum of understanding u l-investituri li ngħataw il-konċessjoni eventwali għat-3 sptarijiet, tkompli ssostni l-fehma tal-uffiċju tal-Awditur, li l-proċess kien vvizzjat mill-bidu. F'addendum għar-rapport tal-Awditur Ġenerali dwar il-Verifika ta' kwistjonijiet relatati mal-konċessjoni mogħtija lil Vitals Global Healthcare Ltd mill-Gvern, l-awditur analizza l-memordanum ta' qbil dwar il-bini ta' kumpless mediku f'Għawdex li ġie ffirmat fl-10 ta' Ottubru tal-2014, ħames xhur qabel ħarġet is-sejħa għall-offerti għar-riġenerazjoni ta' tlett sptarijiet. Fir-rapport tiegħu, l-Awditur Ġenerali qal li jeżisti xebħ bejn it-tlett investituri li ffirmaw l-memorandum ta' qbil mal-Gvern, u tnejn minnhom li eventwalment rebħu s-sejħa għall-offerti. It-3 investituri li daħlu għal ftehim inizzjali kienu AGMC Incorporated, Portpool Investments Ltd u Bluestone Special Situation 4 Ltd. Skont il-memorandum ta' qbil, il-proġett f'Għawdex kellu jżid is-sodod fl-isptar Ġenerali ta' Għawdex minn 210 għall 410, tinbena faċilità għall-anzjani b'200 sodda, kif ukoll skola medika skont l-istandards tal-iskola medika ta' Barts. Issemma wkoll l-akkwist potenzjali tal-isptar St Philips u jew l-Isptar San Luqa. Fid-dawl tax-xebh bejn memorandum ta' qbil u s-sejħa eventwali, flimkien mad-dewmien min-naħa tal-Gvern biex għadda kopja tad-dokument lill-uffiċċju tal-Awditur, l-Awditur Ġenerali qal li dawn il-fatti jitfgħu l-konċessjoni li ngħataw il-Vitals Global Healthcare, f'dell ikraħ, u joħolqu dubju dwar il-validità tiegħu. L-Awditur qal li meta qabbel il-qbil mal-konċessjoni li ngħatat eventwalment, sab li n-natura tal-proġett ma nbidlitx, u fil-fatt inżammu l-mudell ta' żvilupp u operat, id-dħul mill-Gvern baqa' garantit permezz ta' ftehim fit-tul, it-turiżmu mediku baqa' jsostni l-fattibbiltà tal-proġett, u l-kostruzzjoni tal-iskola medika ta' Barts baqgħet element ċentrali. Dwar iż-żieda tal-isptar Karin Grech u l-isptar San Luqa, l-Awditur qal li din issostitwiet iż-żieda fis-sodod fl-isptar Ġenerali ta' Għawdex. Fl-analiżi tiegħu l-uffiċċju tal-Awditur tkellem ukoll mal-eks Ministru tal-ekonomija Chris Cardona, li qal li ma kienx involut fil-proċess u li kien ġie mitlub jiffirma l-qbil f'isem il-Gvern, li kien ġie ffirmat fl-uffiċċju tal-Prim Ministru. L-Awditur innota wkoll it-tħassib tiegħu dwar il-mod li bih ġew identifikati l-investituri, in-negozjati li saru magħhom u r-riżultat negattiv tad-diliġenza dovuta li l-Malta Enterprise wettqet fir-rigward tal-investituri, flimkien man-nuqqas ta' informazzjoni mgħoddija lill-Awditur dwar in-natura tar-riżultat negattiv tad-diliġenza dovuta. Wara li analizza kemm il-memorandum ta' qbil kif ukoll il -kuntratt tal-Gvern mal-Vitals Global Healthcare, l-Awditur Ġenerali ikkonkluda li jidher li l-proġett kien miftiehem minn qabel u li l-proċess tas-sejħa għall-offerti kien eżercizzju superfiċjali li wasal għal riżultat premeditat.